EURÓPSKA KOMISIA V Bruseli22. 2. 2017 COM(2017) 94 final SPRÁVA KOMISIE o vyšetrovaní v súvislosti s manipulovaním štatistických údajov v Rakúsku, ako je uvedené v nariadení Európskeho parlamentu a Rady (EÚ) č. 1173/2011 o účinnom presadzovaní rozpočtového dohľadu v eurozóne (rozhodnutie Komisie z 3. mája 2016) {SWD(2017) 105 final}



Obsah Zhrnutie........................................................................................................................................... 1. Úvod 1.1.Súvislosti 1.1.1. Relevantné ustanovenia a zásady európskych právnych predpisov .. 1.1.2. Skutkový stav a konanie 1.2.Komisiou vedené formálne vyšetrovanie podozrenia z manipulovania štatistických údajov v Rakúsku podľa nariadenia (EÚ) č. 1173/2011 2. Hlavné zistenia 2.1.Prehľad finančných pozícií spolkovej krajiny Salzbursko: obdobie rokov 2002 – 2012 2.2.Inštitucionálne záväzky v spolkovej krajine Salzbursko 2.2.1. Udeľovanie právomocí 2.2.2. Vnútorné monitorovanie 2.2.3. Monitorovanie zo strany LRH 2.3.Finančné hospodárenie spolkovej krajiny Salzbursko v období rokov 2002 – 2012 2.3.1. Zásada štyroch očí 2.3.2. Falšovanie podpisov a dokumentov 2.3.3. Mimorozpočtové účty 2.3.4. Pôžičky spolkovej krajiny Salzbursko od OeBFA 2.3.5. Zaznamenávanie cenných papierov (záväzkov)

2.3.6. Finančné deriváty 2.4.Opis udalostí v období od mája 2012 do decembra 2012 2.5.December 2012 až október 2013: skutočnosti podľa záznamov úradu STAT 2.5.1. Informácie Komisie 3. Posúdenie zistení 3.1.Závery týkajúce sa hlavných aktérov zapojených do opísaných udalostí 4. Závery Poznámky na konci textu Zhrnutie Európska komisia začala 3. mája 2016 formálne vyšetrovanie v súvislosti s možným manipulovaním štatistických údajov v spolkovej krajine Salzbursko v Rakúsku. Rozhodnutie o začatí vyšetrovania bolo prijaté v súlade s článkom 8 ods. 3 nariadenia Európskeho parlamentu a Rady (EÚ) č. 1173/2011 zo 16. novembra 2011 o účinnom presadzovaní rozpočtového dohľadu v eurozóne v spojení s delegovaným rozhodnutím Komisie 2012/678/EÚ z 29. júna 2012 o vyšetrovaní a pokutách v súvislosti s manipulovaním štatistických údajov podľa nariadenia (EÚ) č. 1173/2011. Vyšetrovanie sa zameralo na posúdenie toho, či je možné potvrdiť závažné indície skresľovania údajov o dlhu a deficite v roku 2012 a v predchádzajúcich rokoch, a pokiaľ áno, či išlo o výsledok zámerného konania alebo hrubej nedbalosti. V tejto správe sa predkladajú zistenia Komisie vyplývajúce z uskutočneného vyšetrovania, ako aj hlavné skutočnosti, ktorými sa tieto zistenia dokladajú. Písomné pripomienky Rakúskej republiky k predbežným zisteniam Komisie sú priložené k pracovnému dokumentu útvarov Komisie, ktorý sprevádza túto správu, a tie pripomienky, ktoré boli posúdené ako relevantné, boli náležite zohľadnené. Správa obsahuje podrobný opis hlavných dôvodov revízií verejného dlhu Rakúska v oznámení na účely postupu pri nadmernom deficite v apríli 2014, ktoré dosiahli výšku 1 192 mil. EUR za rok 2012, 879 mil. EUR za rok 2011 a 523 mil. EUR za rok 2010, na základe analýzy zostavovania, kontroly a vykazovania finančných transakcií v spolkovej krajine Salzbursko. Hlavné závery spočívajú v tom, že pri zostavovaní, kontrole a vykazovaní finančných, ako aj nefinančných transakcií v spolkovej krajine Salzbursko dochádzalo niekoľko rokov k závažným nezrovnalostiam, konkrétne prostredníctvom zatajovania bankových účtov, aktív a ich potrebného financovania, čo v konečnom dôsledku viedlo k zatajeniu a nesprávnemu vykázaniu príslušných záväzkov maastrichtského dlhu. Z dôvodu hrubej nedbalosti neboli dodržané pravidlá účtovania v sektore verejnej správy, chýbala kontrola, neboli riadne vykázané finančné a nefinančné transakcie a boli ignorované odporúčania rakúskeho dvora audítorov. Ďalej dochádzalo k zámernému falšovaniu dokumentácie a zámernému zasielaniu zavádzajúcich informácií vnútroštátnym štatistickým úradom, ako aj rakúskemu dvoru audítorov (RH). To viedlo prinajmenej päť rokov k tomu, že Rakúsko vykazovalo Komisii (Eurostatu) nižšiu úroveň verejného dlhu, než bola skutočná a správna úroveň. Miera skresľovania údajov o dlhu bola taká, že umožňuje uplatnenie článku 121 alebo 126 ZFEÚ alebo uplatnenie protokolu 12 pripojeného k ZEÚ a ZFEÚ (t. j. uplatnenie na skreslenie dlhu Rakúskej republiky podľa maastrichtských kritérií) podľa článku 8 ods. 1 nariadenia (EÚ) č. 1173/2011. Skreslenie verejného dlhu Rakúska sa ku koncu roka 2012 rovnalo 1 192 mil. EUR. V správe sa uvádza, že od roku 2002 výkonná moc spolkovej krajiny Salzbursko konala takým spôsobom a zákonodarná moc prijímala také právne predpisy, že v dôsledku ich činnosti boli poskytnuté neobmedzené právomoci finančnému odboru spolkovej krajiny Salzbursko na vstupovanie do vysokorizikových finančných transakcií a uzatváranie takýchto transakcií s úverovými inštitúciami na neobmedzený čas a v neobmedzenej výške. Zároveň bol finančný odbor na základe výnosu vyňatý z monitorovania Odborom vnútorného auditu spolkovej krajiny Salzbursko, čo je podľa zistení uvedených v audítorskej správe RH z 9. októbra 2013 „v rozpore s obvyklými pravidlami verejnej správy“ a „prispieva to k existencii závažných kontrolných nedostatkov v oblastiach, ktoré sú významné z finančného hľadiska“. V správe sa stanovuje, že Úrad vlády spolkovej krajiny Salzbursko (Amt der Salzburger Landesregierung) a krajinská vláda spolkovej krajiny Salzbursko (Salzburger Landesregierung) zohrali kľúčovú úlohu v udalostiach súvisiacich s nezaznamenávaním a nevykazovaním finančných transakcií a stavov. V správe sa rieši tiež otázka zapojenia iných inštitúcií, konkrétne krajinského dvora audítorov (Salzburger Landesrechnungshof), rakúskeho štatistického úradu (Statistik Austria), rakúskej centrálnej banky (Österreichische Nationalbank) a rakúskej spolkovej finančnej agentúry (Österreichische Bundesfinanzierungsagentur). V správe sú predstavené aj ďalšie dôležité zistenia. Dokonca aj keď bol v oznámení na účely postupu pri nadmernom deficite v apríli 2014 maastrichtský dlh za obdobie rokov 2010 – 2012 zrevidovaný, zdá sa, že nesprávne vykazovanie dlhu, ako aj možného deficitu, sa pravdepodobne začalo prinajmenej od roku 2008 a že úroveň maastrichtského dlhu predložená rakúskymi štatistickými úradmi za roky 2008 a 2009 je naďalej podhodnotená. V správe sa napokon dospieva k záveru, že zatiaľ čo Komisia (Eurostat) bola informovaná o danej veci až 10. októbra 2013, rakúskym štatistickým úradom bola možnosť skresľovania účtov spolkovej krajiny Salzbursko známa prinajmenej od 6. decembra 2012. Ďalší zo záverov správy spočíva v tom, že rakúsky štatistický úrad a rakúska centrálna banka vedeli o početných nezrovnalostiach v údajoch oznámených spolkovou krajinou Salzbursko pred tým, než verejne na konci roku 2012 vypukol tzv. finančný škandál. Na základe zistení tejto správy o postupe orgánov členského štátu v období od nadobudnutia účinnosti nariadenia (EÚ) č. 1173/2011 z 13. decembra 2011 do začatia vyšetrovania 3. mája 2016 Komisia rozhodla o prijatí odporúčania Rade na uloženie pokuty Rakúskej republike, ako je uvedené v nariadení (EÚ) č. 1173/2011.



Zoznam použitých skratiek Skratka Nemčina Angličtina EDP Verfahren bei einem übermäßigen Defizit (VÜD) Postup pri nadmernom deficite: ESA Europäische System Volkswirtschaftlicher Gesamtrechnungen (ESVG) Európsky systém účtov LRH Landesrechnungshof Krajinský dvor audítorov (v tomto dokumente Dvor audítorov spolkovej krajiny Salzbursko) BMF Bundesministerium für Finanzen Rakúske ministerstvo financií OeNB Österreichische Nationalbank Centrálna banka Rakúska OeBFA Österreichische Bundesfinanzierungsagentur Rakúska spolková finančná agentúra RH Rechnungshof Rakúsky [spolkový] dvor audítorov STAT Statistik Austria Rakúsky národný štatistický úrad SLH Salzburger Landes – Hypothekenbank AG – VRV Voranschlags – und Rechnungsabschlussverordnung Rakúske nariadenie o rozpočte a ročnej závierke spolkovej vlády a krajinských vlád



Zoznam tabuliek a grafov Tabuľka 1: Maastrichtské záväzky spolkovej krajiny Salzbursko v období rokov 2002 – 2012 Tabuľka 2: Prijaté a platené úroky spolkovej krajiny Salzbursko v období rokov 2002 – 2012 Graf 1: Peňažné toky na účtoch Úradu vlády spolkovej krajiny Salzbursko (milióny EUR) Zoznam priložených dokumentov Pracovný dokument útvarov Komisie: Pripomienky Rakúskej republiky k predbežným zisteniam vyšetrovania v súvislosti s manipulovaním štatistických údajov v Rakúsku 1.Úvod 1.1.Súvislosti 1.1.1.Relevantné ustanovenia a zásady európskych právnych predpisov 1.Členské štáty sú povinné vykazovať údaje o svojom ročnom deficite a dlhu Komisii (Eurostatu) v úplnom súlade s európskymi štatistickými pravidlami a postupmi (Európsky systém účtov, ESA). 2.Podľa článku 16 nariadenia Rady (ES) č. 479/2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva: „Členské štáty zabezpečia, aby sa aktuálne údaje vykázané Komisii (Eurostatu) poskytovali v súlade so zásadami stanovenými v článku 2 nariadenia (ES) č. 223/2009. Z tohto hľadiska je zodpovednosťou vnútroštátnych štatistických úradov zabezpečiť súlad vykazovaných údajov s článkom 1 tohto nariadenia a so základnými účtovnými pravidlami ESA 2010.“ 3.Podľa článku 3 nariadenia Rady (ES) č. 479/2009 vykazujú členské štáty Komisii (Eurostatu) dvakrát ročne svoje plánované a skutočné deficity verejných financií a úrovne verejného dlhu, prvýkrát do 1. apríla aktuálneho roka (rok n) a druhýkrát do 1. októbra roka n. Údaje predložené v roku n sa týkajú rokov n-1, n-2, n-3 a n-4. 4.Od 13. decembra 2011 je Komisia na základe nariadenia (EÚ) č. 1173/2011 o účinnom presadzovaní rozpočtového dohľadu v eurozóne splnomocnená začať vyšetrovanie v prípade závažných známok manipulácie štatistických údajov vyplývajúcej zo zámerného konania alebo hrubej nedbalosti. Niektoré kritériá, postupy a pravidlá týkajúce sa vykonávania tohto mandátu sú stanovené v delegovanom rozhodnutí Komisie 2012/678. Podľa nariadenia (EÚ) č. 1173/2011 môže po takomto vyšetrovaní Komisia vydať Rade odporúčanie, aby členskému štátu uložila pokutu. Odporúčanú výšku pokuty vypočíta Komisia, o jej uložení a konečnej výške však rozhodne Rada. Ak sa zistí, že členský štát zámerne alebo v dôsledku hrubej nedbalosti skreslil údaje o svojom deficite a/alebo dlhu, Rada sa môže rozhodnúť udeliť pokutu až do výšky 0,2 % HDP daného členského štátu. 5.Komisia sa vo všeobecnosti domnieva, že hrubá nedbalosť môže spočívať v očividnom porušení náležitej starostlivosti zo strany osoby, ktorá je zodpovedná za tvorbu údajov o deficite verejných financií a verejnom dlhu, ako sa uvádza v odôvodnení 10 delegovaného rozhodnutia Komisie 2012/678, mohla by však spočívať tiež v závažných nedostatkoch organizácie tokov údajov medzi subjektmi verejnej správy a štatistickými úradmi, vrátane prijatia opatrení týkajúcich sa zodpovednosti úradníkov štátnej správy a personálu, ktorí sa podieľajú na tokoch údajov, organizácie centrálneho overovania účtovných údajov členskými štátmi na všetkých úrovniach verejnej správy a stabilných a účinných systémov dohľadu a kontroly na vnútroštátnej úrovni. 6.Súdny dvor Európskej únie napokon konzistentne tvrdil, že členský štát sa nemôže obhajovať podmienkami, ktoré platia v jeho vlastnom právnom systéme, aby odôvodnil neplnenie povinností vyplývajúcich z právnych predpisov EÚ. Každý členský štát môže slobodne vyčleniť oblasti vnútornej právnej kompetencie, ako to pokladá za vhodné, naďalej však platí, že členský štát ako taký je zodpovedný voči Európskej únii podľa článku 258 ZFEÚ za dodržiavanie povinností vyplývajúcich z právnych predpisov EÚ. 7.Podobne existuje ustálená judikatúra Súdneho dvora v oblasti zodpovednosti členských štátov za významné straty a škody spôsobené fyzickým osobám porušením právnych predpisov EÚ, za ktoré členské štáty môžu niesť zodpovednosť (napr. pokiaľ netransponujú smernice), podľa ktorej sa zodpovednosť členského štátu týka každého prípadu, v ktorom členský štát poruší právo EÚ „bez ohľadu na to, ktorý orgán členského štátu si konaním alebo opomenutím nesplnil povinnosť“ . Preto sa „členský štát nemôže [...] obhajovať rozdelením právomocí a zodpovednosti medzi orgánmi, ktoré existujú v jeho vlastnom národnom právnom usporiadaní s cieľom zbaviť sa zodpovednosti na tomto základe“ . Podobné zásady sa analogicky uplatňujú na zodpovednosť členských štátov za manipulovanie štatistických údajov, a preto na určenie zodpovednosti stačí, ak sa stanoví, že skreslenie údajov je výsledkom zámeru alebo nedbalosti v niektorej časti verejnej správy. 1.1.2.Skutkový stav a konanie

8.Koncom roka 2012 Rakúsky spolkový dvor audítorov (ďalej len „RH“) začal audit finančného hospodárenia spolkovej krajiny Salzbursko. V rámci auditu sa uskutočnilo podrobnejšie preskúmanie systémov vnútornej kontroly a finančného hospodárenia spolkovej krajiny Salzbursko, ktoré sa zameralo na zaznamenávanie transakcií vo verejných účtoch, ich rizikový profil a súvisiace riadenie peňažných tokov. Na preskúmanie nadviazala tlačová konferencia úradníkov spolkovej krajiny Salzbursko o údajných nezákonných krokoch vedúcej oddelenia rozpočtu. Okrem toho sa pri audite vykonala inventúra, ktorej predmetom boli finančné transakcie spolkovej krajiny Salzbursko k 31. decembru 2012 a výsledky predčasného ukončenia finančných operácií v poslednom štvrťroku 2012. 9.Dňa 9. októbra 2013 RH uverejnil svoju správu o finančnej situácii spolkovej krajiny Salzbursko, v ktorej poukázal na rad nezrovnalostí v zostavovaní, monitorovaní a vykazovaní finančných transakcií v spolkovej krajine Salzbursko, ku ktorým dochádzalo niekoľko rokov. Po oznámení zistení RH Komisia (Eurostat) okamžite nadviazala kontakt s rakúskym štatistickým úradom (ďalej len „úrad STAT“), ktorý jej v priebehu nasledujúcich dní poskytol ďalšie informácie. Nebolo však možné, aby úrad STAT a Komisia (Eurostat) v takomto krátkom oznámení okrem celkovej analýzy možného rozsahu vplyvu analyzovali aj štatistický vplyv zistení. V dôsledku toho Komisia (Eurostat) vo svojej tlačovej správe týkajúcej sa postupu pri nadmernom deficite z 21. októbra 2013 vyjadrila výhradu ku kvalite údajov, ktoré zaslalo Rakúsko. 10.Dňa 10. marca 2014 úrad STAT poskytol Komisii (Eurostatu) výsledky svojej internej analýzy štatistického vplyvu zistení RH a oznámil, že po zapracovaní nových údajov za spolkovú krajinu Salzbursko sa verejný dlh za roky 2010, 2011 a 2012 bude revidovať smerom nahor (+0,2 percentuálneho bodu HDP v roku 2010, +0,3 percentuálneho bodu v roku 2011 a +0,4 percentuálneho bodu v roku 2012). Komisia (Eurostat) si vyžiadala ďalšie objasnenie, ktoré úrad STAT bezodkladne poskytol v písomnej podobe 28. marca 2014. Eurostat vo svojej tlačovej správe z 23. apríla 2014 týkajúcej sa postupu pri nadmernom deficite stiahol výhrady ku kvalite údajov, ktoré zaslalo Rakúsko, keďže úrad STAT vykonal potrebné revízie vo vykázaných údajoch o deficite a dlhu. 11.Komisia (Eurostat) po preskúmaní skutkového stavu dospela k záveru, že prípad nevykázaného dlhu v spolkovej krajine Salzbursko je závažný. Medzi skutočnosti, ktoré viedli k uvedenému záveru, patrilo okrem iného to, že RH uverejnil zistenia indikujúce existenciu viacerých závažných nezrovnalostí vo finančnom hospodárení spolkovej krajiny Salzbursko, že výsledkom týchto nezrovnalostí bolo nesprávne vykázanie číselných údajov o dlhu, pričom išlo o nezanedbateľné sumy, o ktorých vnútroštátne štatistické úrady údajne neboli informované dlhé roky, ako aj to, že krajinská vláda spolkovej krajiny Salzbursko pri vykonávaní svojich zákonných právomocí podľa všetkého uľahčila nesprávne vykazovanie transakcií. 12.Následne Komisia (Eurostat) dospela k záveru, že je potrebné dôkladnejšie zanalyzovať skutočnosti, ku ktorým došlo v spolkovej krajine Salzbursko. V tejto vnútornej predbežnej fáze analýzy sa zdalo, že výška nezrovnalostí je závažná, že existujú indície buď závažnej nedbalosti alebo zámerného skresľovania skutočností a že k týmto udalostiam dochádzalo niekoľko rokov. 1.2.Komisiou vedené formálne vyšetrovanie podozrenia z manipulovania štatistických údajov v Rakúsku podľa nariadenia (EÚ) č. 1173/2011 13.Komisia (Eurostat) na základe svojej vnútornej analýzy dospela k záveru, že existujú závažné indície skresľovania štatistických údajov, ktoré opodstatňujú úplné vyšetrovanie podľa článku 8 ods. 3 nariadenia (EÚ) č. 1173/2011. Preto sa Komisia rozhodla, že začne vyšetrovanie vo veci skresľovania údajov na účely postupu pri nadmernom deficite v Rakúsku. Európska komisia začala 3. mája 2016 formálne vyšetrovanie vo veci možného manipulovania štatistických údajov v spolkovej krajine Salzbursko v Rakúsku. 14.Vyšetrovacia skupina Komisie uskutočnila samostatné stretnutia, na ktorých vypočula zástupcov úradu STAT, Úradu vlády spolkovej krajiny Salzbursko (Amt der Salzburger Landesregierung), krajinského dvora audítorov (Salzburger Landesrechnungshof – LRH), rakúskej centrálnej banky (Österreichische Nationalbank – OeNB) a rakúskej spolkovej finančnej agentúry (Österreichische Bundesfinanzierungsagentur – OeBFA). Z každého stretnutia boli vypracované písomné záznamy, ktoré všetky strany podpísali. 15.Citácie v poznámkach na konci textu tejto správy (s označením a, b, c atď.) boli prevzaté z oficiálnych záznamov uvedených stretnutí a presne reprodukujú výpovede vypočúvaných zástupcov rôznych inštitúcií. 16.V tejto správe sa uvádzajú zistenia Komisie vyplývajúce z vyšetrovania vykonaného v súlade s delegovaným rozhodnutím Komisie 2012/678, ako aj kľúčové skutočnosti dokladajúce tieto zistenia. Písomné pripomienky, ktoré predložila Rakúska republika k predbežným zisteniam Komisie, sú vložené do pracovného dokumentu útvarov Komisie, ktorý sprevádza túto správu. Pripomienky Komisie, ktoré boli posúdené ako relevantné, boli náležite zohľadnené. 17.Treba poznamenať, že pri vyšetrovaní nesprávneho vykazovania deficitu a dlhu sa Komisia zamerala na odhalenie plného rozsahu problému a príčin jeho vzniku v záujme predchádzania podobným prípadom v budúcnosti. Preto sa musela kontrola týkať aj skutočností, ku ktorým došlo pred dátumom nadobudnutia účinnosti nariadenia (EÚ) č. 1173/2011 z 13. decembra 2011. V tejto súvislosti si treba uvedomiť, že skresľovanie údajov o postupe pri nadmernom deficite bolo rovnako nezákonné (aj keď neexistovala možnosť uložiť pokutu) aj pred nadobudnutím účinnosti nariadenia (EÚ) č. 1173/2011, a to v tom zmysle, že členské štáty boli a sú povinné poskytovať Komisii úplné a spoľahlivé údaje na základe vopred stanovených pravidiel, najmä podľa nariadenia (ES) č. 479/2009. 18.Z hľadiska uplatňovania osobitného režimu sankcií stanoveného v článku 8 nariadenia (EÚ) č. 1173/2011 bolo hlavným cieľom vyšetrovania preskúmať, či ku skresľovaniu údajov došlo po nadobudnutí účinnosti druhého z uvedených nariadení. Postupy členského štátu, na ktorých Komisia môže založiť odporúčanie Rade, sú teda postupy v období od 13. decembra 2011 do začatia vyšetrovania 3. mája 2016. 19.Úrad vlády spolkovej krajiny Salzbursko okrem toho v rámci písomných pripomienok k predbežným zisteniam Komisie spochybnil skutočnosť, že vyjadrenia jednotlivých zamestnancov Úradu vlády spolkovej krajiny Salzbursko na stretnutí medzi Úradom vlády a Komisiou sa považovali za vyjadrenia samotného Úradu vlády spolkovej krajiny Salzbursko. V tejto súvislosti je potrebné pripomenúť, že Komisia je na základe článku 8 nariadenia (EÚ) č. 1173/2011 oprávnená vyšetriť údajné skreslenia a že spôsoby takéhoto vyšetrovania sú vymedzené v delegovanom rozhodnutí Komisie 2012/678 a zahŕňajú žiadosti o informácie od akékoľvek subjektu verejnej správy, ktorý sa priamo alebo nepriamo podieľa na zostavovaní príslušných údajov (článok 3 uvedeného rozhodnutia). Žiadosť o informácie bola prednesená koncom septembra 2016 na stretnutiach so subjektmi, ktoré sa priamo alebo nepriamo podieľali na zostavovaní údajov o deficite a dlhua Komisia musí predpokladať, že stanoviská zástupcov a členov personálu dotknutých subjektov, ktoré zazneli v priebehu uvedených stretnutí, nepochybne vyjadrujú stanoviská daných subjektov. 20.Komisia okrem toho vyhotovila zápisnicu a poslala ju všetkým účastníkom na kontrolu. Komisia prijala všetky zmeny, ktoré účastníci stretnutí požadovali a zaniesli do zápisnice. 21.V poznámkach pod čiarou v zápisnici sa uvádza osobitný prípad zamestnanca Úradu vlády spolkovej krajiny Salzbursko, ktorý bol predtým zamestnancom LRH, a konkrétne vyjadrenia tohto zamestnanca v jeho predchádzajúcom postavení zamestnanca LRH sa nepovažovali za vyjadrenia predstavujúce stanoviská Úradu vlády spolkovej krajiny Salzbursko. 22.Pokiaľ ide o argument, ktorý predložilo Rakúsko vo svojich pripomienkach k predbežným zisteniam Komisie, je potrebné uviesť, že vyšetrovanie Komisie nemá trestnú, ale správnu povahu. Mandát Komisie na vykonávanie vyšetrovaní, ktorý je stanovený v nariadení (EÚ) č. 1173/2011 a v delegovanom rozhodnutí Komisie 2012/678, je úplne nezávislý od akéhokoľvek trestného konania v Rakúsku a nemôže byť obmedzený tým, že určité skutočnosti, ktoré sú významné pre vyšetrovanie Komisie, sú prípadne aj predmetom trestného konania na vnútroštátnej úrovni. 2.Hlavné zistenia 23.Tento oddiel obsahuje podrobný opis hlavných dôvodov skreslenia rakúskeho deficitu verejných financií a verejného dlhu, ktoré viedlo k revíziám smerom nahor v oznámení na účely postupu pri nadmernom deficite v apríli 2014, a to za obdobie rokov 2010 až 2012. Uvedené skreslenie bolo výsledkom nesprávneho vykazovania údajov spolkovou krajinou Salzbursko, ktoré boli zaslané vnútroštátnym štatistickým úradom prinajmenej v uvedenom období. Tento oddiel je ďalej zameraný na určenie miery zodpovednosti jednotlivých inštitúcií za nesprávne vykazovanie na krajinskej aj spolkovej úrovni. 24.Spolková krajina Salzbursko nikdy predtým nevykázala vo finančných výkazoch, ktoré posielala rakúskym štatistickým úradom, veľkú sumu záväzkov ani iných finančných pozícií.

25.Dňa 6. decembra 2012 Finanzereferent spolkovej krajiny Salzbursko, riaditeľ finančného odboru a riaditeľ LRH uskutočnili spoločnú tlačovú konferenciu I , na ktorej oznámili, že spolková krajina Salzbursko utrpela „čistú účtovnú stratu“ vo výške 340 mil. EUR vo finančných derivátových investíciách v dôsledku nezákonného postupu vedúcej oddelenia rozpočtu, ktorá tajila svoje konanie, zavádzala nadriadených a falšovala dokumenty. RH a ostatné subjekty začali až po tejto tlačovej konferencii hĺbkovo vyšetrovať účty spolkovej krajiny Salzbursko s cieľom úplne odkryť dôsledky nesprávneho vykazovania. 2.1.Prehľad finančných pozícií spolkovej krajiny Salzbursko: obdobie rokov 2002 – 2012 26.V tabuľke 1 je uvedený prehľad záväzkov spolkovej krajiny Salzbursko relevantných z hľadiska maastrichtského dlhu v období rokov 2001 – 2012. 27.V prvom riadku tabuľky sú uvedené finančné dlhy (Finanzschulden) spolkovej krajiny Salzbursko vykázané v súvahách vyhotovených Úradom vlády spolkovej krajiny Salzbursko za obdobie rokov 2002 – 2012. Podľa informácií, ktoré poskytol úrad STAT, tieto „Finanzschulden“ by mali zahŕňať aspoň pôžičky a štátne dlhopisy, ale mohli by zahŕňať aj ďalšie záväzky, ktoré nesúvisia s maastrichtským dlhom. V tomto zmysle by síce bolo možné považovať Finanzschulden za náhradu, ale pri zostavovaní maastrichtského dlhu sa vždy musí uskutočniť ďalšia analýza. Komisia napokon zistila (čo je možné vidieť v tabuľke 1), že v prípade spolkovej krajiny Salzbursko a za rok 2012 bol rozsah Finanzschulden takmer totožný s maastrichtským dlhom. 28.Ako je možné zistiť v tabuľke, medzi rokmi 2011 a 2012 je zlom v rade. Táto skutočnosť ukazuje, že spolková krajina Salzbursko síce dokázala odhaliť rozsah existujúcich záväzkov k 31. decembru 2012, ale svoje súvahy nezrevidovala spätne za obdobie rokov 2002 – 2011. Komisia v tejto súvislosti požiadala Úrad vlády spolkovej krajiny Salzbursko, aby jej poskytol údaje o finančných záväzkoch spolkovej krajiny Salzbursko, ako boli známe/boli k dispozícii finančnému odboru ku koncu roka 2012, t. j. ako by boli bývali skutočne vykázané, ak by 6. decembra 2012 nedošlo k zverejneniu tejto veci. Úrad vlády spolkovej krajiny Salzbursko tvrdil, že takéto zostavenie sa neuskutočnilo, keďže finančné výkazy spolkovej krajiny Salzbursko za rok 2012 boli v skutočnosti zostavené až po hĺbkovom vyšetrovaní RH a súkromných audítorov. Hĺbková analýza, ktorú v roku 2013 vykonal RH, však poukazuje na skutočnosť, že po strednodobom finančnom plánovaní spolkovej krajiny Salzbursko, ktoré sa vykonalo 16. novembra 2012, vyplynul celkový dlh vo výške 874 mil. EUR, ktorý spolková krajina Salzbursko mala vykázať k 31. decembru 2012. Keďže Komisia nemá k dispozícii podrobnejšie informácie od Úradu vlády spolkovej krajiny Salzbursko, musí uznať túto sumu ako výšku dlhu, ktorý mal byť skutočne vykázaný k 31. decembru 2012. Je uvedená v riadku (1a) tabuľky 1. 29.V riadku (3) tabuľky 1 je zobrazený príspevok dlhu spolkovej krajiny Salzbursko k rakúskemu maastrichtskému dlhu, podľa odhadov úradu STAT z 30. septembra 2013, t. j. v deň posledného oznámenia na účely postupu pri nadmernom deficite zaslaného rakúskymi štatistickými úradmi pred tým, ako bola Komisia (Eurostat) informovaná o možnosti podhodnotenia dlhu spolkovej krajiny Salzbursko. Ako je možné odvodiť z porovnania riadkov (3) a (1) [pozri riadok (5)], v odhade úradu STAT boli zohľadnené nielen údaje o dlhu, ako ich vykázala spolková krajina Salzbursko, ale aj ostatné zdroje údajov. 30.Napríklad v odhade úradu STAT bola zohľadnená podstatná časť súm zahrnutých do Voranschlagsunwirksame Erläge, t. j. hotovosti prevedenej cez účty spolkovej krajiny Salzbursko, ktorú dlží tretiemu subjektu; táto položka podľa zistenia úradu STAT zahŕňala aj ďalšie požičiavanie zo strany OeBFA na financovanie Salzburger Landeswohnabaufonds. Zistilo sa, že v roku 2011 išlo o sumu 1 050 mil. EUR, ako je možné vidieť v riadku (2.b), ktorá bola úplne zahrnutá do Voranschlagsunwirksame Erläge (pozri oddiel 2.3.4 ďalej). 31.Úrad STAT po doručení informácií od OeNB dospel k záveru, že spolková krajina Salzbursko sa financovala v roku 2010 prostredníctvom vydávania cenných papierov verejnej správy vo výške 300 mil. EUR. Dokonca aj keď táto suma nebola vôbec uvedená v súvahách krajiny Salzbursko, úrad STAT prijal rozhodnutie zohľadniť priamy zdroj údajov OeNB (po krížovej kontrole s ďalšími nepriamymi zdrojmi údajov) a zahrnúť tieto sumy do dlhu spolkovej krajiny Salzbursko (pozri oddiel 2.3.5 ďalej). 32.Ak sa za rok 2011 pripočíta suma 1 050 mil. EUR vykázaná v riadku (2) (a viditeľná v riadku 2.b) a suma 300 mil. EUR cenných papierov, ako je zverejnená v databáze jednotlivých cenných papierov vedenej OeNB, k sume dlhu vykázanej v riadku (1), dlh dosiahne výšku 2 126 mil. EUR. Rozdiel (166 mil. EUR) oproti sume dlhu odhadnutej úradom STAT v roku 2011 (2 293 miliónov eur) sa vysvetľuje hlavne nezrovnalosťami vykázanými Úradom vlády spolkovej krajiny Salzbursko, pokiaľ ide o ďalšie požičiavanie zo strany OeBFA. V prípade nezrovnalostí sa úrad STAT konzistentne spolieha na informácie poskytnuté OeBFA II . Dokonca aj keď úrad STAT má pri zostavovaní národných účtov možnosť zmeniť číselné údaje zo zdrojov údajov , nemá mandát nariadiť subjektom, aby zmenili vykázané údaje III (pozri oddiel 2.3.4 ďalej). 33.V riadku (4) tabuľky 1 je uvedený príspevok dlhu spolkovej krajiny Salzbursko k maastrichtskému dlhu Rakúska podľa výpočtov úradu STAT z 31. marca 2014, t. j. po tom, ako Eurostat vyjadril výhradu k rakúskym údajom vedúcu k analýze záväzkov spolkovej krajiny Salzbursko, ktorú spoločne uskutočnili úrad STAT a Úrad vlády spolkovej krajiny Salzbursko. 34.V riadku (7) tabuľky 1 sú ilustrované revízie maastrichtského dlhu Rakúska, ktoré vykonal úrad STAT po odhalení nesprávneho vykazovania dlhu v spolkovej krajine Salzbursko. Možno si všimnúť, že štatistické úrady nerevidovali údaje o dlhu za roky predchádzajúce roku 2010. V pripomienkach Rakúska k predbežným zisteniam vyšetrovania z 25. januára 2017 úrad STAT konštatuje, že „podľa nariadenia o postupe pri nadmernom deficite sú členské štáty povinné oznámiť údaje za roky n-4 až n. V oznámení z apríla 2014 by teda mali byť uvedené len údaje za obdobie rokov 2010 až 2014. Oznámenie o zmenách údajov za predchádzajúce roky je záväzné len na základe iných nariadení EÚ.“ Komisia tomuto vyjadreniu porozumela tak, že na obdobie do roku 2010 sa nevzťahovalo žiadne vyšetrovanie, ktoré by sa týkalo deficitu alebo dlhu. Bez ohľadu na vyjadrenie úradu STAT Komisia konštatuje, na základe svojich stretnutí so zástupcami rakúskych orgánov v rámci vyšetrovania, konkrétne so zástupcami Úradu vlády spolkovej krajiny Salzbursko, že nesprávne vykazovanie údajov sa mohlo začať prinajmenšom už v roku 2008 IV . 35.Napokon v riadku (6a) je vyjadrený rozdiel medzi výpočtom dlhu spolkovej krajiny Salzbursko zohľadňujúcim všetky zdroje údajov, ktoré boli k dispozícii v marci 2014 [riadok (4)], a dlhom, ktorý skutočne vykázala spolková krajina Salzbursko [riadok (1a)] za uvedené obdobie v rámci Finanzschulden. To znamená, že keby sa pri zostavovaní príspevku spolkovej krajiny Salzbursko k maastrichtskému dlhu Rakúska neboli použili iné nepriame zdroje údajov, vplyv revízií na maastrichtský dlh Rakúska by nepredstavoval len 0,4 % HDP v roku 2012, ale až 0,9 % HDP v danom roku. 36.V písomných pripomienkach Rakúska k predbežným zisteniam Komisie rakúske orgány naznačili, že skutočná výška maastrichtského dlhu za rok 2012, ako bola napokon vykázaná v oznámení na účely postupu pri nadmernom deficite v apríli 2014, t. j. vrátane opráv, ktoré nasledovali po odhalení skreslenia dlhu, bola nižšia než suma maastrichtského dlhu za rok 2012, ako bola vykázaná v priebehu oznámení na účely postupu pri nadmernom deficite v roku 2012. Rakúsko na tomto základe tvrdí, že nedošlo k žiadnemu skresleniu dlhu v sporných oznámeniach na účely postupu pri nadmernom deficite. 37.Je dôležité vysvetliť, že v prípade deficitu a dlhu, ktoré boli vykázané v oznámeniach na účely postupu pri nadmernom deficite v roku 2012, pokiaľ ide o rok 2012, ide o plánované, a nie skutočné údaje. Plánované údaje nie sú skutočné číselné údaje, ale pozostávajú z prognóz poskytnutých vládami členských štátov. Prognózy nemôžu byť rovnocenné skutočným číselným údajom poskytnutým členskými štátmi Komisii a v tomto zmysle porovnané z hľadiska relevantnosti, presnosti, úplnosti a spoľahlivosti so skutočnými údajmi, t. j. so skutočne vzniknutými záväzkami. 38.V nariadení Rady (ES) č. 479/2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva je absolútne jasne stanovené, že (v súvislosti s postupom pri nadmernom deficite) Komisia posudzuje len kvalitu skutočných údajov. Okrem toho nekvalita skutočných údajov môže v konečnom dôsledku viesť k tomu, že Komisia buď vyjadrí výhradu, alebo zmení údaje. 39.Okrem toho je Komisia toho názoru, že plánovaná výška dlhu za rok 2012 v oznámení na účely postupu pri nadmernom deficite v októbri 2012 bola v skutočnosti takisto podhodnotená o 1 192 mil. EUR dlhu zisteného v apríli 2014. Každý iný výklad by naznačoval, že štatistické úrady boli informované o existencii nevykázaných záväzkov súvisiacich s maastrichtským dlhom už v októbri 2012, Komisia však v rámci vyšetrovania nedospela k takémuto záveru. Tabuľka 1: Maastrichtské záväzky spolkovej krajiny Salzbursko v období rokov 2002 – 2012 2.2.Inštitucionálne záväzky v spolkovej krajine Salzbursko

40.Spolková krajina Salzbursko má, podobne ako všetky rakúske spolkové krajiny, krajinský snem (Landtag), krajinskú vládu (Landesregierung), hajtmana (Landeshauptmann) a Úrad vlády (Amt der Landesregierung). 41.Landtag je zodpovedný za prijímanie právnych predpisov pre spolkovú krajinu v iných ako spolkových veciach, za sledovanie vykonávania právnych predpisov a za voľbu krajinskej vlády. Landtag tiež dohliada na LRH. 42.Na čele LHR stojí riaditeľ, ktorého menuje Landtag na obdobie dvanástich rokov a jeho opätovné menovanie nie je prípustné. LRH zodpovedá za monitorovanie správy a riadenia spolkovej krajiny Salzbursko a ďalších právnych subjektov kontrolovaných spolkovou krajinou, ako aj subjektov, ktoré prijímajú verejné príspevky, a miestnych subjektov s menším počtom obyvateľov ako 10 000. Audity LRH sa zameriavajú na dodržiavanie súladu s právnymi predpismi, na správny výpočet číselných údajov a na hospodársku efektívnosť a účinnosť finančného hospodárenia Úradu vlády. Správy vypracované LRH zahŕňajú hlavné zistenia, návrhy a odporúčania. LRH môže tiež následne kontrolovať, či príslušné útvary skutočne realizovali návrhy a odporúčania. LRH však nemá možnosť presadiť vykonávanie návrhov a odporúčaní a jeho hlavná právomoc spočíva vo zverejňovaní svojich správ. 43.Landtag nominuje krajinskú vládu, ktorú vedie krajinský hajtman (Landeshauptmann) a ktorá má výkonnú moc. Krajinskú vládu spolkovej krajiny Salzbursko tvorí sedem členov, pričom každý z nich (politicky) zodpovedá za určité odbory Úradu vlády. Člen krajinskej vlády, ktorý je konkrétne zodpovedný za finančné záležitosti (Finanzreferent), je najvyššou osobou, ktorá rozhoduje o finančných veciach, zodpovedá za zabezpečenie dobrého fungovania príslušnej kompetenčnej oblasti a nesie konečnú zodpovednosť za všetky činnosti, výstupy a výsledky finančného hospodárenia spolkovej krajiny. 44.Krajinská vláda okrem toho menuje (po schválení spolkovou vládou) vedúceho Úradu vlády spolkovej krajiny Salzbursko – Landesamtsdirektor. Úrad vlády spolkovej krajiny Salzbursko poskytuje administratívne zázemie spolkovej krajine Salzbursko a je rozdelený na niekoľko odborov vrátane Abteilung 8: Finanz– und Vermögensverwaltung (ďalej len „finančný odbor“). Generálne riaditeľstvo (Landesamdirektion) okrem toho zahŕňa aj Odbor vnútorného auditu (Interne Revision) a Ústredný organizačný útvar (Stabstelle). 45.Oddelenie rozpočtu (Referat 8/02 – Budgetangelegenheiten), ktoré zohralo ústrednú úlohu v daných udalostiach (pozri oddiely 2.2 a 2.3), je organizačným útvarom finančného odboru. Tento útvar okrem iného zodpovedal za strednodobé a dlhodobé finančné plánovanie a riadenie dlhu a investícií. Oddelenie rozpočtu významne ovplyvnilo vedenie účtovníctva finančných aktív a finančných transakcií uskutočňovaných vo Voranschlagsunwirksame. Oddelenie malo do júla 2012 vedúcu oddelenia, jedného zamestnanca a jednu sekretárku. 46.V súvislosti s finančným hospodárením spolkovej krajiny Salzbursko bola v roku 2007 ďalej zriadená poradná finančná komisia (Finanzbeirat) s cieľom vykonávať dohľad a vymedziť stratégiu pre finančný odbor. Poradná komisia nemala rozhodovacie právomoci a zodpovedala hlavne za ročné preskúmanie finančnej a rizikovej stratégie spolkovej krajiny Salzbursko, konkrétne za hodnotenie primeranosti limitov rizika vzhľadom na rizikovú kapacitu, ako aj za primeranosť zavedenia ďalších limitov rizika. Komisia rokovala na základe informácií pripravovaných oddelením rozpočtu. Komisia mala okrem vedúceho finančného odboru, ktorý jej predsedal, dvoch konzultantov zo súkromného sektora a dvoch zamestnancov oddelenia rozpočtu (títo zamestnanci nemali žiadne hlasovacie práva). 47.Do finančného odboru bol napokon zahrnutý útvar účtovníctva (Referat 8/04 – Landesbuchhaltung), ktorý zodpovedal za zaznamenávanie rozpočtových účtov (Voranschlagswirksame), ako aj za mimorozpočtové účty (Voranschlagsunwirksame). Do začiatku roka 2007 mala táto organizačná jednotka postavenie odboru (Abteilung 14 – Landesbuchhaltung). 2.2.1.Udeľovanie právomocí 48.Landtag v roku 2006 prijal spolkový zákon o rozpočte, v ktorom sa v článku IV uvádza: „Krajinská vláda je oprávnená, aby v záujme uspokojenia aktuálneho dopytu po peňažných prostriedkoch používala vyčlenené rezervy, požičiavala si hotovosť, zadlžila sa a vykonávala derivátové finančné transakcie na vytvorenie doplňujúceho príjmu, pokiaľ predpokladá, že tieto kroky budú ekonomicky výhodné pre spolkovú krajinu. Patrí sem aj aktívne riadenie finančných aktív pre Landeswohnbaufonds.“ Podľa informácií poskytnutých Komisii bolo toto právne ustanovenie zavedené na osobitnú žiadosť vedúcej oddelenia rozpočtu a Landtag s požiadavkou súhlasil V . 49.Okrem toho v správe RH bolo uvedené, že úplné právomoci boli oddeleniu rozpočtu de facto udelené už v roku 2002 a týkali sa použitia finančných prostriedkov spolkovej krajiny Salzbursko, ako aj Landeswohnbaufonds, s cieľom získať ekonomické výhody pre spolkovú krajinu Salzbursko. Finanzreferent vtedy udelil riaditeľovi finančného odboru, vedúcej oddelenia rozpočtu a zamestnancovi uvedeného oddelenia splnomocnenie na samostatné podpisovanie s cieľom podieľať sa na finančných transakciách prostredníctvom Salzburger Landes - Hypothekenbank AG (SLH), a to v rámci veľkého počtu operácií. Dňa 6. februára 2003 Finanzreferent udelil tým istým osobám splnomocnenie vstupovať do vysokorizikových finančných transakcií a uzatvárať takéto transakcie s inými úverovými inštitúciami na neobmedzený čas a v neobmedzenej výške. Uvedené tri osoby tiež získali právomoc otvárať a rušiť bankové účty. Tieto právomoci boli účinné do polovice júla 2012, keď Finanzreferent spolkovej krajiny Salzbursko odňal uvedené právomoci vedúcej oddelenia rozpočtu. 50.V priebehu vyšetrovania Komisie úradníci Úradu vlády ďalej vysvetlili, že právomoci poskytnuté konkrétne vedúcej oddelenia rozpočtu neboli nikdy spochybnené, a to z dôvodu jej veľmi dobrej povesti VI . 51.Podobne sa v Usmerneniach pre finančné hospodárenie spolkovej krajiny Salzbursko, ktoré vypracoval Finanzreferent a ktoré platili od 4. júna 2007, uvádzalo, že cieľom finančných investícií do derivátov bolo nielen usporiť na úrokových výdavkoch, ale aj poskytnúť dodatočný príjem verejnej správe. 2.2.2.Vnútorné monitorovanie 52.V správe z 2. februára 2004 Finanzreferent spolkovej krajiny Salzbursko rozhodol, že od toho dňa prestane oddelenie rozpočtu vykazovať svoje záznamy v rámci Voranschlagsunwirksame útvaru účtovníctva, a konkrétne prestane vykazovať finančné investície, ktoré uskutoční v súvislosti s riadením VuF (Versorgungs- und Unterstützungsfonds – dôchodkový fond spolkovej krajiny Salzbursko). Ako sa však potvrdilo v priebehu vyšetrovania Komisie, informácie, ktoré malo oddelenie rozpočtu oznamovať útvaru účtovníctva, boli „nutne potrebné na správne vedenie účtovníctva“ VII . 53.Toto rozhodnutie bolo čiastočne zmenené až v roku 2008. Ako však uviedol Úrad vlády spolkovej krajiny Salzbursko v priebehu vyšetrovania Komisie 28. septembra 2016, „(...) niektoré transakcie boli naďalej vyňaté z povinnosti vykazovania“ dokonca aj po roku 2008. 54.Podľa vyhlásenia poskytnutého v priebehu vyšetrovania Komisie bolo rozhodnutie z roku 2004 potrebné vzhľadom na investície, na ktorých sa podieľalo oddelenie rozpočtu, konkrétne v rámci VuF, ktoré v tom čase prinášali spolkovej krajine Salzbursko VIII značné výnosy a jej komplexné transakcie si vyžadovali rýchlu reakciu zo strany oddelenia rozpočtu IX . Personál útvaru účtovníctva okrem toho nebol schopný monitorovať tieto transakcie z dôvodu ich zložitosti X . 55.Komisia okrem toho zistila nielen to, že oddelenie rozpočtu bolo zbavené povinnosti podávať informácie útvaru účtovníctva, ale aj to, že personál útvaru účtovníctva dostával pokyny od vedúcej oddelenia rozpočtu. Predvídateľným dôsledkom takéhoto organizačného usporiadania bolo, že útvar účtovníctva prijímal údaje tak, ako mu boli poskytnuté. XI 56.Komisia ďalej zistila, že vnútorné účtovníctvo a verejné účty vytvorené Úradom vlády spolkovej krajiny Salzbursko, a najmä finančným odborom, boli vyňaté z monitorovania Odboru vnútorného auditu od roku 1999 XII . Podľa RH bol takýto stav „v rozpore s obvyklými pravidlami verejnej správy“ a v konečnom dôsledku „prispel k existencii závažných kontrolných nezrovnalostí vo finančne významných oblastiach“. 57.Súhrnne teda možno konštatovať, že rozšírenie právomocí zverených oddeleniu rozpočtu spolkovej krajiny Salzbursko nebolo sprevádzané súbežným zvýšením monitorovania činností uvedeného oddelenia. Naopak, rozšírenie právomocí poskytnutých oddeleniu rozpočtu v skutočnosti sprevádzalo obmedzenie povinností týkajúcich sa podávania informácií zo strany oddelenia rozpočtu ostatným oddeleniam Úradu vlády spolkovej krajiny Salzbursko.

2.2.3.Monitorovanie zo strany LRH 58.LRH zodpovedá za audity okrem iného finančného hospodárenia krajinskej vlády spolkovej krajiny Salzbursko a jej fondov, pričom sa zameriava na dodržiavanie súladu s právnymi predpismi a správny výpočet číselných údajov. Zdá sa však, že finančný odbor (a finančné výkazy) spolkovej krajiny Salzbursko neboli v období rokov 2002 až 2012 nikdy podrobené dôkladnému auditu zo strany LRH XIII . 59.Podľa súčasného aj minulého vedúceho LRH sa takéto podrobné audity finančného hospodárenia spolkovej krajiny Salzbursko nevykonávali z dôvodu nedostatku personálu, nedostatočných zdrojov XIV a chýbajúcej špecifickej odbornej prípravy personálu v danom čase týkajúcej sa spôsobu vykonávania auditu týchto transakcií XV . 60.Ako je možné vidieť z audítorských správ LRH týkajúcich sa finančných výkazov („Rechnungsabschluss“) spolkovej krajiny Salzbursko za roky 2008 – 2011, vždy dospeli k rovnakému záveru: „Testy vykonané LRH ukázali, že účtovné záznamy a finančné výkazy boli náležite vypracované a úplné. Hotovostný zostatok je správny a doložený bankovými výpismi.“. Komisia však dospela k záveru, že krížová kontrola s bankovými výpismi v skutočnosti nebola vykonaná XVI . Z toho vyplýva, že výrok v závere správ LRH bol nesprávny. 61.Napokon Komisia sa domnieva, že v tom čase sa Landtag bezprostredne nezaujímal o takéto podrobné audity finančného hospodárenia spolkovej krajiny Salzbursko XVII . 2.3.Finančné hospodárenie spolkovej krajiny Salzbursko v období rokov 2002 – 2012 62.Tento oddiel obsahuje opis niektorých nezrovnalostí, ktoré sa vyskytli vo finančnom hospodárení spolkovej krajiny Salzbursko v období rokov 2002 až 2012, pričom sa zameriava na hlavnú úlohu finančného odboru spolkovej krajiny Salzbursko, a najmä oddelenia rozpočtu, v týchto udalostiach. Ďalej je tento oddiel zameraný na vysvetlenie účasti ďalších regionálnych a štátnych inštitúcií na monitorovaní spolkovej krajiny Salzbursko, na jej financovaní, ako aj na zostavovaní národných účtov. 2.3.1.Zásada štyroch očí 63.Zásada štyroch očí je základná účtovná zásada, ktorá spočíva v tom, že určité činnosti, t. j. rozhodnutie, transakcia atď., musia pred uskutočnením schváliť najmenej dve osoby. Tento kontrolný mechanizmus sa používa na uľahčenie delegovania oprávnenia, na zvýšenie transparentnosti a skomplikovanie samostatného konania jednotlivca s úmyslom podviesť organizáciu. 64.Ako je uvedené vyššie, Finanzreferent v roku 2002 udelil plnú moc na samostatné podpisovanie trom zamestnancom finančného odboru s cieľom uskutočňovať finančné transakcie v spoločnosti SLH. Právomoci boli ďalej rozšírené v roku 2003 na neobmedzené obdobie, neobmedzené sumy a bez akéhokoľvek obmedzenia počtu transakcií alebo úverových inštitúcií, s ktorými bolo možné uzatvárať obchody. 65.Ako bolo tiež uvedené, v roku 2004 bolo na základe správy Finanzereferenta oddelenie rozpočtu oslobodené od poskytovania akýchkoľvek informácií útvaru účtovníctva. Toto rozhodnutie zásadným spôsobom nepriaznivo ovplyvnilo dodržiavanie zásady štyroch očí, vzhľadom na to, že oddelenie rozpočtu uskutočňovalo veľké množstvo transakcií v mene spolkovej krajiny Salzbursko. Keďže plná moc na samostatné podpisovanie bola udelená dva roky predtým, zo správy vyplynulo, že finančné transakcie sa druhýkrát vnútorne nekontrolovali ani oddelením rozpočtu, ani útvarom zodpovedným za zostavovanie konečných účtov spolkovej krajiny Salzbursko. V priebehu vyšetrovania Komisie vyšlo najavo aj to, že vedúca oddelenia rozpočtu mohla zasahovať do záznamov účtovníctva. 66.Keby finančný odbor nebol výnosom z roku 1999 vyňatý z monitorovania prostredníctvom vnútorného auditu, je pravdepodobné, že by bol schopný poukázať na nedostatky postupov vnútornej kontroly. 67.Dokonca aj keď rozhodnutie uvedené v správe z roku 2004 bolo napokon zmenené v roku 2008, na niektoré transakcie sa naďalej vzťahovala výnimka z povinnosti poskytovať informácie, konkrétne na transakcie medzi hlavným rozpočtom spolkovej krajiny Salzbursko a fondmi, a to VuF a Landeswohnbaufonds, ako aj na všetky transakcie zaznamenané v rámci Voranschlagsunwirksame (pozri oddiel 2.3.3). 68.Vedúca oddelenia rozpočtu bola súčasne zodpovedná aj za finančné záležitosti Landeswohnbaufonds, XVIII čo znamenalo, že ak existovali transakcie medzi týmito dvomi inštitúciami, vedúca oddelenia rozpočtu spolkovej krajiny Salzbursko bola jedinou zapojenou osobou, ktorá konala a zaznamenávala sumy na oboch stranách. Tento stav tiež znamenal jasné porušenie zásady štyroch očí. 69.Napokon niekoľko vyjadrení Úradu vlády spolkovej krajiny Salzbursko naznačuje, že zásada štyroch očí sa nedodržiavala ani pri oznamovaní informačných tokov. 70.Komisia teda dospela k záveru, že spolková krajina Salzbursko prinajmenej od roku 2002 z viacerých hľadísk nedodržiavala zásadu štyroch očí v súvislosti s finančným hospodárením spolkovej krajiny Salzbursko. Táto zásada má prvoradý význam pri zabezpečení riadneho finančného hospodárenia. Komisia sa domnieva, že porušenie zásady zo strany spolkovej krajiny Salzbursko predstavuje hrubú nedbalosť. 2.3.2.Falšovanie podpisov a dokumentov 71.V priebehu vyšetrovania Komisie Úrad vlády spolkovej krajiny Salzbursko informoval Komisiu, že uvedená vedúca oddelenia rozpočtu sfalšovala viacero podpisov, čo bolo priamym dôsledkom správy z roku 2008, ktorou sa zaviedla povinnosť, aby niektoré finančné transakcie boli podpísané dvoma zamestnancami XIX . 72.Keď bol Úrad vlády spolkovej krajiny Salzbursko požiadaný, aby vysvetlil, ako bolo možné zatajiť niektoré bankové účty pred RH, keď tento subjekt vykonával audity Úradu vlády spolkovej krajiny Salzbursko (pozri oddiel 2.3.3), uviedol, že vedúca oddelenia rozpočtu falšovala aj zápisnice a finančné výkazy XX . 73.Podobne boli sfalšované aj správy vypracované na základe informácií, ktoré pripravilo oddelenie rozpočtu a ktoré finančný odbor predložil Finanzbeirat. Komisia zistila, že falšovanie sa mohlo začať v rokoch 2005/2006 XXI .

2.3.3.Mimorozpočtové účty Graf 1: Peňažné toky na účtoch Úradu vlády spolkovej krajiny Salzbursko (milióny EUR) 74.Graf 1 uvedený vyššie ukazuje záznamy peňažných tokov v účtovníctve Úradu vlády, pokiaľ ide o rozpočtové účty (voranschlagswirksame Gebarung) a mimorozpočtové účty (voranschlagsunwirksame Gebarung) v období rokov 2006 až 2011. Ako je vysvetlené vyššie, v analyzovaných rokoch zodpovedal za záznamy vo voranschlagswirksame útvar účtovníctva a za vykazovanie vo voranschlagsunwirksame zodpovedalo oddelenie rozpočtu, dokonca aj keď v zásade za vedenie účtovníctva oboch súborov účtov mal výlučne zodpovedať útvar účtovníctva. 75.Ako vyplýva z uvedeného grafu, aspoň pokiaľ ide o obdobie rokov 2006 až 2011, rast vo vstupoch (EIN) a výstupoch (AUS) na mimorozpočtových účtoch bol oveľa vyšší než rast na rozpočtových účtoch. 76.Na základe vyhlásení Úradu vlády spolkovej krajiny Salzbursko Komisia dospela k záveru, že finančný odbor Úradu vlády spolkovej krajiny Salzbursko začal zatajovať bankové účty v rámci voranschlagsunwirksame od roku 2003 XXII . Dokonca aj keby tieto účty mali zahŕňať len prechodné položky (toky), obsahovali aj stav aktív a pasív XXIII XXIV , t. j. dlh spolkovej krajiny Salzbursko bol pod týmto účtovným rámcom zatajený zrejme od roku 2003. 77.Útvar účtovníctva spolkovej krajiny Salzbursko v priebehu rokov 2002 až 2012 efektívne a účinne nemonitoroval voranschlagsunwirksame XXV , a to napriek ich značnému objemu. Zdá sa, že keby tieto účty boli správne monitorované zo strany útvaru účtovníctva, k odhaleniu nezrovnalostí by možno došlo pred rokom 2012. 78.Uvedené nezrovnalosti boli možné len preto, lebo vedúca oddelenia rozpočtu neposkytla všetky informácie vyžadované RH v súvislosti s auditmi XXVI . 79.Napokon vo voranschlagsunwirksame boli zaznamenané aj úrokové toky týkajúce sa týchto finančných nástrojov a v dôsledku toho neboli viditeľné vo finančných výkazoch spolkovej krajiny Salzbursko XXVII . 80.V tabuľke 2 sú uvedené platené úroky a prijaté úroky v rakúskych národných účtoch, ako ich poskytol úrad STAT Komisii (Eurostatu). Tabuľka 2: Prijaté úroky a platené úroky spolkovej krajiny Salzbursko v období rokov 2002 – 2012 81.Komisia sa po prvé domnieva, že úrad STAT mal skontrolovať platené úroky prinajmenej aj za roky 2010 a 2011 spolu s revíziami dlhu (pozri tabuľku 1). V liste, ktorý úrad STAT zaslal Eurostatu 28. marca 2014, bolo v súvislosti s revíziami v roku 2010 a 2011 uvedené: „Jedným z výsledkov nášho dvojstranného stretnutia s úradníkmi spolkovej krajiny Salzbursko je, že s určitosťou nebudú vyhradené žiadne doplňujúce zdroje na ďalšie vysvetlenie predchádzajúcich rokov. To znamená, že naše odhady sa nezmenia.“ 82.Komisia sa ďalej domnieva, že zo zistenia o podhodnotení dlhu v období do roku 2010 vyplýva, že aj platený úrok bol zrejme skreslený a podobne môže byť skreslený deficit verejných financií Rakúska za uvedené obdobie. 2.3.4.Pôžičky spolkovej krajiny Salzbursko od OeBFA 83.Ako je zrejmé z tabuľky 1, spolková krajina Salzbursko začala v roku 2006 získavať finančné prostriedky prostredníctvom pôžičiek od OeBFA. Podľa záverov vyplývajúcich z údajov poskytnutých úradom STAT boli finančné prostriedky, ktoré OeBFA požičala spolkovej krajine Salzbursko a ktorých konečným príjemcom bol Landeswohnbaufonds, zaznamenané v položke Voranschlagsunwirksame Erläge, v súvahe spolkovej krajiny Salzbursko. 84.Na stretnutí zástupcov úradu STAT a oddelenia rozpočtu Úradu vlády spolkovej krajiny Salzbursko, ktoré sa uskutočnilo 8. septembra 2010, úrad STAT vysvetlil, že všetky finančné prostriedky požičané od OeBFA by mali byť na účely ESA a postupu pri nadmernom deficite vykázané ako pohľadávky z pôžičiek spolkovej vlády a záväzky z pôžičiek príslušnej krajinskej vlády. Takéto zaznamenávanie de facto tiež vedie ku zvýšeniu Finanzschulden, ako je vymedzené podľa rakúskych usmernení pre verejné účtovníctvo. Úrad STAT ďalej informoval oddelenie rozpočtu spolkovej krajiny Salzbursko, že Voranschlagsunwirksame je zamerané na zaznamenávanie len prechodných položiek (transakcií, tokov), nie však „trvalého“ stavu aktív a pasív. 85.Zaznamenanie väčšiny financií následne požičaných Landeswohnbaufonds v rámci Voranschlagsunwirksame Erläge nemožno považovať za nesprávne vykazovanie, keďže neovplyvnilo dlh Rakúskej republiky, a to z dôvodu konsolidácie vykonanej úradom STAT. Napriek tomu však treba vo všeobecnosti poznamenať, že použitie tejto položky finančných výkazov na zaznamenanie stavu záväzkov predstavuje závažné zneužitie účtov a je prekvapivé, že toto ľahko zistiteľné zneužitie neodhalil žiadny z monitorujúcich subjektov. 86.Časť finančných prostriedkov (166 mil. EUR; pozri oddiel 2.1), ktoré OeBFA požičala spolkovej krajine Salzbursko, však v skutočnosti nebola vykázaná v žiadnej položke súvahy. Dokonca aj keď úrad STAT zahrnul uvedené sumy do rakúskeho maastrichtského dlhu v súlade so svojimi postupmi pri konsolidácii, neuvedenie týchto súm v súvahe Úradu vlády spolkovej krajiny Salzbursko predstavuje prípad predloženia nepravdivého výkazu Úradom vlády spolkovej krajiny Salzbursko rakúskym štatistickým a monitorovacím subjektom. 87.Okrem toho je potrebné uviesť, že postupy konsolidácie zahŕňajú nielen používanie najspoľahlivejších údajov v prípade zistenia podstatných rozdielov, ako to urobil úrad STAT v uvedenom období. Najlepšie postupy konsolidácie by sa mali týkať aj informovania príslušných orgánov o existencii takýchto nezrovnalostí, vzhľadom na to, že nesprávne vykázanie jednej položky môže viesť k nesprávnemu vykázaniu ostatných položiek.

88.Podobne aj OeNB informovala Komisiu, že postupy OeNB pri zostavovaní finančných účtov zahŕňali porovnanie prvotných údajov o pôžičkách získaných od OeBFA s konsolidovanými informáciami, ktoré poskytol úrad STAT XXVIII . Osvedčené postupy konsolidácie by mali zahŕňať porovnanie dvoch nezávislých súborov prvotných údajov, a nie porovnanie jedného súboru prvotných údajov s výsledkom vyplývajúcim z tých istých údajov. V druhom z uvedených prípadov je nepravdepodobné, že by sa vyskytli nezrovnalosti, keďže jeden súbor údajov je odvodený z druhého. 89.Komisia stále nerozumie tomu, akú úlohu mal LRH pri zaznamenávaní a použití pôžičiek od OeBFA. Na jednej strane OeBFA uviedla, že za krížovú kontrolu informácií týkajúcich sa týchto finančných prostriedkov zodpovedá LRH XXIX , na druhej strane však LRH uviedol, že za krížovú kontrolu zodpovedá OeBFA XXX . Komisia teda dospela k záveru, že v období rokov 2006 až 2012 ani OeBFA ani LRH nemonitorovali použitie finančných prostriedkov, ani nezaznamenávali tieto finančné prostriedky na účtoch Úradu vlády spolkovej krajiny Salzbursko. 90.Okrem toho 12. októbra 2012 po doručení tabuľky od úradu STAT, v ktorej bol uvedený dlh spolkovej krajiny Salzbursko od roku 2011, ako ho zostavil úrad STAT (pozri tabuľku 1, riadok 3), RH si vyžiadal ďalšie informácie o dlhu „fondov“ vo výške 1 050 mil. EUR, a najmä sa pýtal, akých fondov sa týka zmienka úradu STAT. Ako je vysvetlené v tomto oddiele, zatiaľ čo tieto pôžičky mali byť zaznamenané v súvahe spolkovej krajiny Salzbursko ako dlh spolkovej krajiny Salzbursko, Komisia nedostala informácie o ďalšej korešpondencii medzi uvedenými dvoma subjektmi v tejto veci, t. j. nie je informovaná o tom, že by RH ďalej riešil problém zneužitia účtov spolkovej krajiny Salzbursko buď s úradom STAT alebo s Úradom vlády spolkovej krajiny Salzbursko. 91.Ako je uvedené vyššie, nesprávne vykazovanie pôžičiek od OeBFA neovplyvnilo dlh Rakúskej republiky z dôvodu štandardného postupu konsolidácie, ktorý uskutočnil úrad STAT. Napriek tomu je potrebné zdôrazniť, že ak by štatistické úrady a monitorovacie orgány venovali väčšiu pozornosť týmto nezrovnalostiam a aktívne ich následne a včas kontrolovali, automaticky by to viedlo k podrobnejšej a hlbšej analýze celkových finančných výkazov Úradu vlády spolkovej krajiny Salzbursko. Je isté, že takéto opatrenia by odhalili nesprávne vykazovanie v skoršej fáze, vzhľadom na to (ako je vysvetlené v oddiele 2.3.3), že dlh spolkovej krajiny Salzbursko bol zatajený na mimorozpočtových účtoch. Ako sa uvádza v tejto správe, mimorozpočtové účty neboli nikdy podrobené dôkladnej analýze. 2.3.5.Zaznamenávanie cenných papierov (záväzkov) 92.OeNB v roku 2011 informovala úrad STAT, že Úrad vlády spolkovej krajiny Salzbursko si v roku 2010 požičal peniaze prostredníctvom predaja dlhopisov vo výške 300 mil. EUR. Podľa vnútornej diskusie v rámci úradu STAT tieto cenné papiere neboli viditeľné v účtoch Úradu vlády spolkovej krajiny Salzbursko vykázaných úradu STAT. Hoci takáto suma nebola vykázaná v súvahách spolkovej krajiny Salzbursko (v žiadnej položke záväzkov), úrad STAT sa rozhodol, že zohľadní priamy zdroj údajov – OeNB – a zahrnul uvedené cenné papiere do dlhu spolkovej krajiny Salzbursko. 93.Keď RH vyšetroval rozdiely medzi dlhom vykázaným spolkovou krajinou Salzbursko (Finanzschulden) a tabuľkou vytvorenou úradom STAT opisujúcou dlhy jednotlivých Länder, úrad STAT vysvetlil RH, že rozdiel okrem iného zahŕňal 300 mil. EUR za cenné papiere, „ktoré sme v Rechnungsabschluss nikde nenašli“. 94.Toto vysvetlenie úradu STAT mohlo byť dôvodom okamžitej následnej kontroly zo strany RH, napríklad začatia nového audítorského postupu. Komisia nie je informovaná o tom, že by RH prijal nejaké okamžité a naliehavé opatrenia v tejto veci. 2.3.6.Finančné deriváty 95.Rakúsko v písomných pripomienkach k predbežným zisteniam Komisie tvrdí, že v súlade s nariadením (ES) č. 479/2009 záväzky vyplývajúce z finančných derivátov netvoria súčasť verejného dlhu. Toto tvrdenie je síce správne strictu sensu, ale dôvod, pre ktorý je dôležité riešiť otázku finančných derivátov, súvisí so skutočnosťou, že spolková krajina Salzbursko sa musela zadlžiť, aby mohla financovať svoje investície do finančných derivátov. Ide o ten istý dlh, ktorý bol nesprávne vykázaný v údajoch o deficite a dlhu spolkovej krajiny Salzbursko. 96.V júli 2009 RH vydal audítorskú správu, v ktorej porovnal a skontroloval financovanie a investície spolkovej vlády a niekoľkých Länder a Gemeinde, pričom sa zameral na jednotlivé kontrolované subjekty, okrem iného na spolkovú krajinu Salzbursko. Audítorská správa sa týkala obdobia rokov 2002 až 2006, boli v nej však zohľadnené aj niektoré veľké udalosti z roku 2007 a 2008. 97.V zhrnutí správy sa uvádza, že „spolková krajina Salzbursko uskutočňovala derivátové transakcie vo veľkom objeme a s vysokým rizikom, pričom počas celého obdobia nebola primerane informovaná o súvisiacich rizikách a celkových rizikách svojho financovania. Podrobné písomné pokyny, ako aj prebiehajúca analýza rizika a komplexné posudzovanie celého portfólia boli zavedené až približne päť rokov po začiatku tohto typu transakcií. Realizovaný hrubý prijem z derivátových transakcií bol rovný 210,38 mil. EUR, z čoho 65,04 mil. EUR bolo prevedených do krajinského rozpočtu.“ 98.V skutočnosti investície do finančných derivátov uskutočnilo oddelenie rozpočtu v rámci celkovej politiky spolkovej krajiny Salzbursko a všetky príslušné dotknuté inštitúcie boli informované o tom, že oddelenie rozpočtu investovalo do takýchto transakcií XXXI . Bolo tiež známe, že tieto investície boli zahrnuté do Voranschlagsunwirksamen Gebarung. Napriek uvedeným skutočnostiam Komisia nie je informovaná o snahe niektorej z príslušných inštitúcií v spolkovej krajine Salzbursko (Landtag, LRH, krajinská vláda a Úrad vlády) o dôkladnú kontrolu odporúčaní RH a v tejto správe dospela k záveru, že Voranschlagsunwirksamen Gebarung v skutočnosti nebolo účinne monitorované. Ak by príslušné inštitúcie spolkovej krajiny Salzbursko náležite plnili odporúčania RH, podľa ktorých treba používanie takýchto finančných nástrojov monitorovať, Voranschlagsunwirksamen Gebarung by sa stalo predmetom účinnej kontroly a s vysokou pravdepodobnosťou by sa predišlo skresleniu dlhu. 99.Pokiaľ sa zohľadní jednak publicita správ RH, jednak skutočnosť, že medzi OeBFA a spolkovou krajinou Salzbursko, ako aj inými Länder sa uskutočňovali rozsiahle krížové menové swapy, Komisia je prekvapená zistením, že v analyzovaných rokoch neboli v národných účtoch vykázané žiadne toky alebo stavy finančných derivátov za celý sektor S.1312 (regionálna štátna správa), dokonca aj keď OeBFA takmer určite informovala štatistické úrady o týchto krížových menových swapoch. 2.4.Opis udalostí v období od mája 2012 do decembra 2012 100.Podľa internej komunikácie, ku ktorej mal prístup RH, a ako potvrdila Komisia v priebehu svojho vyšetrovania v Rakúsku v dňoch 26. až 28. septembra 2016, sled udalostí bol nasledujúci: Podľa správy RH uverejnenej 9. októbra 2013 riaditeľ finančného odboru informoval v máji 2012 vedúceho personálneho odboru o tom, že vedúca oddelenia rozpočtu konala v rozpore s politikou a služobnými pokynmi Úradu vlády. Dňa 17. júla 2012 bol o týchto skutočnostiach informovaný Finanzreferent, ktorý odobral vedúcej oddelenia rozpočtu splnomocnenie na uskutočňovanie transakcií a zrušil niektoré transakcie XXXII . Vedúca oddelenia rozpočtu od uvedeného dňa čerpala dovolenku až do 12. septembra 2012. Dňa 23. augusta 2012 spolková krajina Salzbursko zaslala RH svoje stanovisko k správe RH o nadväzných krokoch. V uvedenom stanovisku spolkovej krajiny Salzbursko k správe Rakúskeho spolkového dvora audítorov XXXIII XXXIV nebola uvedená žiadna zo zistených skutočností.

Dňa 1. septembra 2012 Finanzreferent a riaditeľ finančného odboru prijali nového zamestnanca, aby sa ďalej preskúmali finančné výkazy spolkovej krajiny Salzbursko. Začiatkom októbra 2012 riaditeľ finančného odboru informoval niektorých zamestnancov finančného odboru, že portfólio, ktoré analyzovali, bolo v skutočnosti len časťou celkového portfólia, teda že časť portfólia bola utajená XXXV ; V druhej polovici októbra 2012 sa Finanzreferent a riaditeľ finančného odboru spoločne rozhodli, že ukončia transakcie v cudzej mene a ostatné transakcie XXXVI . Predčasným ukončením transakcií a pozícií bol poverený nový zamestnanec prijatý 1. septembra 2012. Došlo okrem iného k zrušeniu finančných derivátových pozícií v Deutsche Bank, čo viedlo k strate vo výške 56 mil. EUR pre spolkovú krajinu Salzbursko. Dňa 23. októbra 2012 riaditeľ finančného odboru oznámil poradnej finančnej komisii existenciu dodatočných finančných transakcií, ktoré dovtedy neboli uvedené v správe o portfóliu určenej poradnej komisii. Začiatkom novembra 2012 vedúca oddelenia rozpočtu na vypočutí, ktorého sa zúčastnil Finanzreferent, riaditeľ finančného odboru a vedúci LRH, poprela, že by sa podieľala na rizikových transakciách v mene spolkovej krajiny Salzbursko. Svoje vyjadrenie zopakovala aj pred krajinským snemom (Landtag) XXXVII . Dňa 26. novembra 2012 vedúca oddelenia rozpočtu priznala svojim priamym nadriadeným, že zatajila účtovnú stratu vo výške 340 mil. EUR vo finančných investíciách a následne s ňou bol rozviazaný pracovný pomer. 101.Dňa 6. decembra 2012 Finanzreferent spolkovej krajiny Salzbursko, riaditeľ finančného odboru a vedúci LRH oznámili na tlačovej konferencii: „Boli sme podvedení („Wir sind getäuscht worden.“).“ V podstate oznámili, že spolková krajina Salzbursko utrpela „čisto účtovnú stratu“ vo výške 340 mil. EUR vo finančných derivátových investíciách, konkrétne formou zmlúv o menových a úrokových swapoch. Na tlačovej konferencii sa okrem toho jasne ukázalo, že zlyhali krajinské a spolkové mechanizmy monitorovania. 102.Ráno toho istého dňa, t. j. 6. decembra 2012, RH uverejnil správu o nadväzných krokoch a predstavil ju na tlačovej konferencii. Keďže RH boli zatajené príslušné informácie, správa o nadväzných krokoch bola zavádzajúca, pokiaľ išlo o skutočný stav vecí. 103.Zdá sa teda, že od mája do decembra 2012 (t. j. dlhšie ako 6 mesiacov) krajinská vláda spolkovej krajiny Salzbursko, ktorá bola v tom čase prinajmenej čiastočne informovaná o uvedených skutočnostiach, zatajila relevantné informácie, ktoré bola povinná poskytnúť aspoň RH, štatistickým úradom a prípadne ďalším orgánom. Správa a krajinská vláda spolkovej krajiny Salzbursko namiesto toho od druhej polovice októbra predčasne ukončili približne 300 finančných investícií, a to na základe vlastného uváženia jedného člena personálu. 104.Úrad vlády spolkovej krajiny Salzbursko a úrad STAT oficiálne rokovali o probléme manipulovania na účtoch spolkovej krajiny Salzbursko až 22. januára 2013. 105.Komisia dospela k záveru, že zatajovanie relevantných informácií úradníkmi z odboru finančného hospodárenia a krajinskej vlády spolkovej krajiny Salzbursko pred RH v období od mája 2012 do decembra 2012 bolo takisto príčinou nesprávnych a neúplných záverov správy RH o nadväzných krokoch z roku 2012, ktorá bola napokon uverejnená 6. decembra 2012. 2.5.December 2012 až október 2013: skutočnosti podľa záznamov úradu STAT 106.Podľa internej komunikácie úradu STAT a vyjadrení poskytnutých dotknutými subjektmi, ku ktorým Komisia získala prístup v priebehu vyšetrovania v Rakúsku v dňoch 26. až 28. septembra 2016, sa zistilo, že: V súvislosti s tlačovou konferenciou spolkovej krajiny Salzbursko 6. decembra 2012 bol úrad STAT informovaný o možných problémoch s údajmi v spolkovej krajine Salzbursko XXXVIII . V priebehu vyšetrovania Komisie úrad STAT konštatoval, že v období od decembra 2012 do mája 2013 nedošlo k žiadnej výmene informácií medzi spolkovou krajinou Salzbursko a úradom STAT v tejto veci XXXIX ; Od 10. decembra 2012 začal BMF zasielať úradu STAT otázky o účtoch spolkovej krajiny Salzbursko, konkrétne o jej dlhu. Dňa 22. januára 2013 si Úrad vlády spolkovej krajiny Salzbursko a úrad STAT vymenili niekoľko e-mailov. V jednom z nich úrad STAT uviedol: „Pokiaľ ide o nás, veľmi by nás zaujímali priebežné správy o financiách spolkovej krajiny Salzbursko, aby sme si mohli vytvoriť predstavu o zmenách/revíziách, ktoré sa nás týkajú, resp. o tom, akému nesprávnemu vykazovaniu a manipulovaniu sme boli vystavení.“ Dňa 30. januára 2013 úrad STAT navrhol stretnutie so zástupcami Úradu vlády spolkovej krajiny Salzbursko v priestoroch úradu STAT, aj keď uviedol, že toto stretnutie sa nemôže uskutočniť skôr ako v prvom marcovom týždni 2013. Dňa 31. januára 2013, po oboznámení sa s tlačovými správami o rozsiahlom používaní finančných derivátov v rakúskych Länder, sa Eurostat z vlastnej iniciatívy obrátil na úrad STAT. Témou tohto rozhovoru bol všeobecný postup účtovania finančných derivátov v národných účtoch. Úrad STAT v tejto súvislosti uviedol, že Länder Dolné Rakúsko a Salzbursko ktoré využívajú takéto finančné nástroje. V rámci uvedeného rozhovoru úrad STAT informoval Eurostat, že sa pripravujú stretnutia so zástupcami týchto Länder s cieľom diskutovať o všeobecných záležitostiach vrátane používania finančných derivátov. V žiadnej časti rozhovoru nepadla zmienka o údajnom nezákonnom postupe úradníkov spolkovej krajiny Salzbursko alebo nesprávnom vykazovaní operácií (skryté bankové účty alebo dlh) spolkovej krajiny Salzbursko ani o existencii dovtedy nevykázaných finančných derivátov. Dňa 5. marca 2013 sa uskutočnilo dvojstranné stretnutie medzi úradom STAT a Úradom vlády spolkovej krajiny Salzbursko vo Viedni.

Dňa 27. marca 2013 Úrad spolkovej krajiny Salzbursko informoval úrad STAT, že podľa správy externého nezávislého súkromného audítora predstavujú konsolidované záväzky spolkovej krajiny Salzbursko 3 507 mil. EUR, aj keď nebolo možné poskytnúť žiadne členenie tejto sumy. Komisia nie je informovaná o tom, že by sa uskutočnila nejaká osobitná, naliehavá a primeraná nadväzná kontrola s cieľom zistiť skutočnú výšku a povahu týchto záväzkov. V apríli 2013 Eurostat a úrad STAT diskutovali o oznámení na účely postupu pri nadmernom deficite týkajúcom sa Rakúska v rámci pravidelnej žiadosti o vysvetlenie, kde Eurostat znovu prevzal iniciatívu a pýtal sa na všeobecné vykazovanie finančných derivátov v rakúskych Länder. Úrad STAT sa vo svojich odpovediach na otázky Eurostatu opäť nezmienil o údajnom nezákonnom postupe úradníkov spolkovej krajiny Salzbursko ani o nesprávnom vykazovaní operácií. Úrad STAT okrem toho napísal, že nemôže poskytnúť žiadne kvantitatívne informácie, ale že neočakáva veľké revízie údajov o dlhu v rámci postupu pri nadmernom deficite v súvislosti s použitím derivátov v rakúskych Länder. Dňa 7. mája 2013 sa uskutočnilo stretnutie medzi úradom STAT a Úradom vlády spolkovej krajiny Salzbursko. Zástupcovia úradu STAT si na tomto stretnutí uvedomili, že by mohli existovať problémy so zaznamenávaním derivátov a dlhu v spolkovej krajine Salzbursko XL . Úrad STAT a Úrad vlády spolkovej krajiny Salzbursko sa dohodli, že koncom augusta 2013 bude úradu STAT zaslaný úplný súbor údajov o verejných účtoch za rok 2012 XLI . V auguste 2013 spolková krajina Salzbursko zaslala úradu STAT len toky (nie však stavy) XLII . V septembri 2013, stále bez ročných údajov, úrad STAT použil štvrťročné údaje poskytnuté spolkovou krajinou Salzbursko na zostavenie údajov ESA/údajov na účely postupu pri nadmernom deficite XLIII . Za celé obdobie od 6. decembra 2012 do 9. októbra 2013 RH, ktorý už vec vyšetroval, a úrad STAT spolu vôbec nekomunikovali XLIV . Dňa 9. októbra 2013 RH uverejnil svoju správu Land Salzburg - Finanzielle Lage. Eurostat bol na problém prvýkrát upozornený 10. októbra 2013, t. j. desať mesiacov po tom, ako sa o tejto záležitosti dozvedel úrad STAT. Úrad STAT 11. októbra 2013 poslal Eurostatu svoje prvé pripomienky k správe RH o finančnej situácii spolkovej krajiny Salzbursko (uverejnenej 9. októbra 2013). Dňa 21. októbra 2013 Eurostat vydal tlačovú správu o deficite verejných financií a verejnom dlhu, v ktorej vyjadril výhrady ku kvalite údajov oznámených Rakúskom. Úrad STAT 31. marca 2014 postúpil Eurostatu oznámenie na účely postupu pri nadmernom deficite z apríla 2014. Výška príspevku spolkovej krajiny Salzbursko k maastrichtskému dlhu za rok 2012 bola revidovaná smerom nahor o 1 192 mil. na sumu 3 507 mil. EUR, teda presne na takú sumu, akú oznámil Úrad vlády spolkovej krajiny Salzbursko úradu STAT 27. marca 2013. Eurostat 23. apríla 2014 zrušil svoje výhrady k rakúskym údajom. 2.5.1.Informácie Komisie 107.Z chronologického prehľadu udalostí vyplýva, že úrad STAT informoval Komisiu (Eurostat) o nesprávnom vykazovaní v spolkovej krajine Salzbursko až 10. októbra 2013. Zistilo sa však, že úrad STAT bol o týchto skutočnostiach postupne informovaný od 6. decembra 2012. Konkrétne úrad STAT prinajmenej od 22. januára 2013 vedel, že v spolkovej krajine Salzbursko dochádzalo k „nesprávnemu vykazovaniu a manipuláciám“. 108.Dokonca aj keď úrad STAT v pripomienkach Rakúska z 25. januára 2017 k predbežným zisteniam o vyšetrovaní argumentoval tým, že informoval Eurostat o skresľovaní skutočností v spolkovej krajine Salzbursko 31. januára 2013, záznamy dokazujú, že toto tvrdenie je nepresné. Po prvé, úrad STAT aktívne neinformoval Eurostat, ale komunikácia bola nadviazaná z iniciatívy Eurostatu. Záznamy okrem toho ukazujú, že informácie, ktoré úrad STAT zdieľal, neobsahovali žiadne údaje ani prehľad, ktoré by sa týkali údajného nezákonného postupu úradníkov spolkovej krajiny Salzbursko alebo nesprávneho vykazovania operácií. Úrad STAT v skutočnosti len nadviazal na tlačovú konferenciu RH zo 6. decembra 2012 (nie na tlačovú konferenciu spolkovej krajiny Salzbursko, ktorá sa konala v rovnaký deň) týkajúcu sa uverejnenia kontrolnej správy RH o používaní finančných derivátov v rakúskych Länder, ktorá z dôvodov vysvetlených vyššie neobsahovala žiadny prehľad ani informácie o skresľovaní skutočností v spolkovej krajine Salzbursko. 109.Úradu STAT okrem toho muselo byť prinajmenej od 27. marca 2013 jasné na základe informácií poskytnutých Úradom vlády spolkovej krajiny Salzbursko o výsledkoch nezávislého externého auditu, že úroveň dlhu spolkovej krajiny Salzbursko by v skutočnosti mohla byť oveľa vyššia, než predtým odhadoval. Vzhľadom na to, že úrad STAT by o štyri dni neskôr oznámil údaje Eurostatu v rámci oznámenia na účely postupu pri nadmernom deficite v apríli 2013, Komisia sa domnieva, že úrad STAT mal po doručení uvedených informácií od spolkovej krajiny Salzbursko prijať okamžité a naliehavé praktické opatrenia. Zdá sa, že takéto opatrenia neprijal. Dokonca aj keď nebolo možné v takom krátkom čase komplexne skontrolovať danú záležitosť, keďže úradu STAT nemuselo byť úplne jasné, aké druhy finančných nástrojov boli zahrnuté do tejto sumy, podľa názoru Komisie mal úrad STAT na základe zásady náležitej starostlivosti informovať Eurostat okamžite po 27. marci 2013 o sume, ktorú Úrad vlády spolkovej krajiny Salzbursko oznámil úradu STAT. 110.Informovanie Eurostatu mohlo slúžiť aspoň na to, aby sa dvojstranne prerokoval ďalší postup v tejto veci, ako aj otázka, či sa pre nedostupnosť podrobnejších informácií majú použiť ako náhrada kvantitatívne informácie poskytnuté spolkovou krajinou Salzbursko na potrebné opravy maastrichtského dlhu, alebo či na druhej strane Eurostat má vyjadriť výhradu k údajom Rakúska z dôvodu neistoty. 111.Argument úradu STAT, že úplne informoval Eurostat aspoň 31. januára 2013, je v rozpore s tvrdením uvedeného úradu, že si nevymieňal žiadne informácie so spolkovou krajinou Salzbursko do mája 2013. Na druhej strane vyjadrenie úradu STAT, že si nevymieňal žiadne informácie so spolkovou krajinou Salzbursko do mája 2013, je nezlučiteľné s informáciami, ktoré si vymenil s Úradom vlády spolkovej krajiny Salzbursko prinajmenej 22. januára a 27. marca 2013. 112.Dokonca aj keď sa úrad STAT pýtal (v rámci oznámenia na účely postupu pri nadmernom deficite v apríli 2013) na ďalšie informácie o používaní finančných derivátov v rakúskych Länder, rozhodol sa, že neposkytne Eurostatu kvantitatívne informácie, ktoré získal 27. marca 2013 od Úradu vlády spolkovej krajiny Salzbursko. 113.Napokon, dokonca aj keď úrad STAT konštatuje, že 7. mája 2013 si uvedomil možné problémy pri vykazovaní dlhu v rámci postupu pri nadmernom deficite zo strany spolkovej krajiny Salzbursko, opäť sa rozhodol neposkytnúť tieto informácie Eurostatu a poskytol ich až v októbri 2013.

3.Posúdenie zistení 114.Z tejto správy je zrejmé, že pri zostavovaní, kontrole a vykazovaní finančných, ako aj nefinančných transakcií v spolkovej krajine Salzbursko dochádzalo pomerne dlho k závažným nezrovnalostiam. Nedodržiavali sa pravidlá verejného účtovania, chýbala kontrola, neuplatňovala sa zásada štyroch očí, náležite sa nevykazovali finančné a nefinančné transakcie, ignorovali sa odporúčania RH, dochádzalo k falšovaniu dokumentácie a podpisov a posielali sa zavádzajúce informácie národným štatistickým úradom, ako aj RH, čo viedlo k nesprávnemu vykazovaniu finančných účtov, a teda aj k nesprávnemu vykazovaniu údajov o dlhu Rakúska aspoň od roku 2008. 115.Nesprávne vykazovanie finančných transakcií a zatajovanie bankových účtov sa začalo v roku 2003. Splnomocnenie riaditeľa finančného odboru a dvoch zamestnancov oddelenia rozpočtu v roku 2002 viedlo ku vzniku situácie, v ktorej bolo možné uzatvárať vysokorizikové finančné transakcie a otvárať stovky bankových účtov, ktoré boli zatajené v účtovných systémoch spolkovej krajiny Salzbursko. 116.V rovnakom období bol vydaný výnos týkajúci sa Odboru vnútorného auditu a zákaz týkajúci sa útvaru účtovníctva Úradu vlády spolkovej krajiny Salzbursko, podľa ktorých uvedené organizačné jednotky nesmeli analyzovať transakcie oddelenia rozpočtu a záznamy týchto transakcií vo finančných výkazoch. 117.Podobne v rokoch 2002 až 2012 ani LRH ani RH nevykonali žiadny účinný hĺbkový audit finančných účtov spolkovej krajiny Salzbursko. Konkrétne nevykonali audit voranschlagsunwirksame Gebarung, ktoré, ako vyplýva z grafu 1 a oddielu 2.3.3, dosiahli v roku 2011 viac ako 26 mld. EUR vstupných a výstupných tokov a zahrnuli de facto všetky nevykázané transakcie a stavy, zatiaľ čo v zásade mali zahŕňať len mimorozpočtové toky, nie však záväzky súvisiace s maastrichtským dlhom. 118.Tieto neoprávnené postupy vyšli najavo v roku 2012, po tlačovej konferencii, ktorú 6. decembra 2012 zorganizovali Finanzreferent, riaditeľ finančného odboru a vedúci LRH spolkovej krajiny Salzbursko. Z tejto správy je tiež zrejmé, že uvedené skutočnosti by bolo možné zistiť skôr, keby Úrad vlády spolkovej krajiny Salzbursko plne sprístupnil príslušné informácie monitorovacím a súdnym orgánom a štatistickým úradom. 119.Správou sa okrem toho preukazuje, že úrad STAT mohol a mal informovať Komisiu o týchto skutočnostiach o niekoľko mesiacov skôr. 3.1.Závery týkajúce sa hlavných aktérov zapojených do opísaných udalostí 120.Hlavnými aktérmi zapojenými do udalostí opísaných v tejto správe sú Úrad vlády, a najmä jeho oddelenie rozpočtu, krajinská vláda, Landtag a LRH spolkovej krajiny Salzbursko, RH, OeBFA, OeNB a úrad STAT. Zástupcovia všetkých vypočutých subjektov boli nápomocní, plne spolupracovali s vyšetrovacou skupinou Komisie a Komisii poskytli všetky informácie nutne potrebné na účely vyšetrovania. 121.Za hlavný subjekt zodpovedný za nesprávne vykazovanie finančných a nefinančných účtov prinajmenej od roku 2008 treba považovať Úrad vlády spolkovej krajiny Salzbursko, ktorý okrem iného zodpovedá za Odbor vnútorného auditu, útvar účtovníctva a finančný odbor (konkrétne oddelenie rozpočtu). 122.Na jednej strane Odbor vnútorného auditu Úradu vlády spolkovej krajiny Salzbursko nekontroloval postupy vnútornej kontroly ani riadenie rizík finančného odboru. Na druhej strane útvar účtovníctva nekontroloval účtovné záznamy týkajúce sa rozpočtových účtov, ako aj mimorozpočtových účtov. 123.Zistenia správy preukazujú, že finančný odbor, a najmä oddelenie rozpočtu: ignorovali odporúčania RH týkajúce sa uskutočňovaných rizikových investícií; nerešpektovali zásadu štyroch očí v rámci svojich činností, konkrétne pokiaľ ide o otváranie bankových účtov a iných finančných pozícií, ako aj o finančné hospodárenie Landeswohnbaufonds, falšovali podpisy pri vstupovaní do finančných transakcií, nedodržiavali základné účtovné zásady, falšovali zápisnice zo zasadnutí Finanzbeirat posielané RH s cieľom vyvolať lepší dojem o finančnej situácii spolkovej krajiny Salzbursko, falšovali finančné výkazy posielané RH v súvislosti s auditmi vykonávanými RH, ktoré sa týkali finančného hospodárenia spolkovej krajiny Salzbursko, zatajovali bankové účty prinajmenej od roku 2003, nesprávne zostavovali finančné výkazy spolkovej krajiny Salzbursko, konkrétne tak, že v roku 2012 uviedli vo Finanzschulden sumu záväzkov vo výške 874 mil. EUR, zatiaľ čo skutočná suma dosiahla výšku 3 507 mil. EUR,

nesprávne opísali finančné výkazy poslané štatistickým úradom, čo viedlo k zatajeniu sumy vo výške 1 192 mil. EUR v rámci dlhu za rok 2012, predkladali nepravdivé vyhlásenia úradu STAT, ktoré sa konkrétne týkali požičiavania si prostredníctvom vydávania cenných papierov, ďalej trvali na tom, že úrad STAT by nemal takéto finančné pozície zahŕňať do dlhu spolkovej krajiny Salzbursko, niekoľko rokov manipulovali účty spolkovej krajiny Salzbursko, zatajovali a/alebo nesprávne vykazovali príjmy, výdavky, finančné transakcie, finančné pozície a pohyby hotovosti. 124.Úloha Landtag spolkovej krajiny Salzbursko v opísaných udalostiach spočívala v prijatí článku IV zákona o rozpočte spolkovej krajiny na rok 2006, ktorý v podstate umožnil, aby sa v rámci finančného hospodárenia spolkovej krajiny Salzbursko uskutočňovali vysokorizikové finančné transakcie, pri ktorých bolo možné očakávať ekonomickú výhodu pre spolkovú krajinu. Zdá sa tiež, že Landtag nedodržiaval odporúčania RH z roku 2009 týkajúce sa vysokorizikových transakcií ani nenabádal LRH, aby uskutočnil hĺbkové audity účtov spolkovej krajiny Salzbursko. 125.Úloha krajinskej vlády, presnejšie úloha Finanzreferenten, spočívala čiastočne v splnomocnení troch zamestnancov finančného odboru na uskutočňovanie vysokorizikových investícií od roku 2002 a čiastočne vo vyňatí činností oddelenia rozpočtu a útvaru účtovníctva spolkovej krajiny Salzbursko z auditov Odboru vnútorného auditu, konkrétne v súvislosti s vnútorným účtovníctvom, verejnými účtami a postupmi vnútornej kontroly. Vedúca oddelenia rozpočtu bola okrem toho splnomocnená uskutočňovať finančné transakcie za Landeswohnbaufonds, čo znamenalo, že kedykoľvek sa daný fond zapojil do transakcií s Úradom vlády, tá istá zamestnankyňa konala v mene oboch subjektov, pričom nebola monitorovaná inými osobami alebo subjektmi. Uvedené právomoci treba považovať za pravdepodobne najdôležitejšie faktory, ktoré prispeli k vývoju situácie opísanému v tejto správe. 126.Krajinská vláda a Úrad vlády spolkovej krajiny Salzbursko mali od mája do decembra 2012 informácie o tom, že vo finančnom hospodárení dochádzalo k nezrovnalostiam a danú záležitosť vnútorne vyšetrovali. Neinformovali však o týchto udalostiach a zisteniach RH, ktorý v tom čase dokončoval nadväzné kroky k audítorskej správe pre spolkovú krajinu Salzbursko, ani súdne orgány či štatistické úrady. 127.Krajinská vláda spolkovej krajiny Salzbursko sa okrem toho v priebehu uvedeného obdobia rozhodla predčasne ukončiť stovky finančných investícií, ktoré predtým neboli zaznamenané v účtoch. Na účely predčasného ukončenia bol zamestnaný bývalý zamestnanec Deutsche Bank. Tá istá osoba bola niekoľko rokov protistranou oddelenia rozpočtu spolkovej krajiny Salzbursko vo vysokorizikových investíciách, ktoré sa uskutočnili v Deutsche Bank. 128.LRH nevykonával účinný a efektívny audit činnosti finančného odboru, a teda ani účtov spolkovej krajiny Salzbursko. Dokonca aj keď sa tvrdilo, že LRH vtedy nemal potrebnú kapacitu na vykonanie hĺbkovej analýzy účtov spolkovej krajiny Salzbursko, mohol vykonať niektoré jednoduché základné kontroly, konkrétne krížovú kontrolu medzi informáciami o pôžičkách poskytnutých OeBFA a informáciami uverejnenými v súvahách spolkovej krajiny Salzbursko. Ďalej v oddiele 2.2.3 bolo stanovené, že správy uverejnené LRH o účtoch spolkovej krajiny Salzbursko v období rokov 2008 až 2011 obsahovali niektoré nesprávne vyjadrenia. 129.Po 31. auguste 2012 RH zanedbal nadväzné sledovanie diskrepancií, ktoré zistil v účtoch spolkovej krajiny Salzbursko (ako poukázal úrad STAT), v súvislosti so sumou 300 mil. EUR v cenných papieroch, ktoré neboli vykázané v súvahách spolkovej krajiny Salzbursko. 130.OeNB nevykázala finančné deriváty Komisii (Eurostatu) pri prenose rakúskych finančných účtov. Okrem toho jej konsolidačné postupy týkajúce sa finančných účtov boli neúčinné. 131.Úloha úradu STAT v opísaných udalostiach sa týkala jeho zodpovednosti ako hlavného rakúskeho štatistického úradu, ako aj jeho povinností podávať správy Komisii (Eurostatu). Po prvé, úrad STAT prinajmenej od roku 2010 pripustil existenciu diskrepancií v účtoch spolkovej krajiny Salzbursko, predovšetkým pokiaľ ide o porovnanie súvah spolkovej krajiny Salzbursko s informáciami o pôžičkách od OeBFA a informáciami o cenných papieroch z databázy jednotlivých cenných papierov, ktoré poskytla OeNB. Dokonca aj keď úrad STAT v súvislosti s oznámeniami na účely postupu pri nadmernom deficite správne urobil nutne potrebné zmeny údajov poskytnutých Úradom vlády spolkovej krajiny Salzbursko, Komisia sa domnieva, že podľa zásady náležitej starostlivosti mal informovať ostatné príslušné rakúske subjekty, a to BMF a RH. 132.Po druhé, a to je ešte dôležitejšie, dokonca aj keď bol úrad STAT aspoň od 22. januára 2013 úplne informovaný o tom, že na účtoch spolkovej krajiny Salzbursko dochádzalo k nesprávnemu vykazovaniu a manipulovaniu, okamžite neinformoval o týchto skutočnostiach Komisiu (Eurostat). V dôsledku toho Eurostat schválil bez akejkoľvek výhrady číselné údaje za obdobie rokov 2009 až 2012 poskytnuté v súvislosti s oznámením na účely postupu pri nadmernom deficite v apríli 2013, hoci v skutočnosti boli nesprávne. 4.Závery 133.Na základe všetkých skutočností a dôvodov opísaných v tejto správe je možné konštatovať, že LRH, Úrad vlády a krajinská vláda spolkovej krajiny Salzbursko, t. j. subjekty v rámci verejnej správy Rakúskej republiky, sa dopustili vážnej nedbalosti tým, že nezabezpečili náležitú kontrolu zostavovania a riadne postupy vykazovania. Tým uľahčili to, že oddelenie rozpočtu Úradu vlády spolkovej krajiny Salzbursko mohlo skresľovať skutočnosti a zatajovať finančné transakcie, čo viedlo k skresľovaniu skutočných údajov v oznámeniach na účely postupu pri nadmernom deficite v rokoch 2012 a 2013 týkajúcich sa dlhu Rakúska v období rokov 2008 – 2012, poskytnutých Eurostatu, t. j. po nadobudnutí účinnosti nariadenia (EÚ) č. 1173/2011. 134.Zo záverov o hlavných aktéroch, uvedených v oddiele 3.1, by síce vyplývalo, že oddelenie rozpočtu Úradu vlády spolkovej krajiny Salzbursko malo jasný zámer zatajovať a falšovať informácie, Komisia však nezistila, že sa uvedené kroky uskutočnili s konkrétnym zámerom manipulovať ukazovatele deficitu a dlhu v rámci postupu pri nadmernom deficite, ktoré boli predložené Komisii (Eurostatu). Komisia sa preto domnieva, že postup oddelenia rozpočtu Úradu vlády spolkovej krajiny Salzbursko predstavoval hrubú nedbalosť. 135.V správe sa napokon dospieva k záveru, že zatiaľ čo Komisia (Eurostat) bola informovaná o danej veci až 10. októbra 2013, rakúskym štatistickým úradom bola možnosť skresľovania účtov spolkovej krajiny Salzbursko známa prinajmenej od 6. decembra 2012. Ďalším záverom správy je, že rakúsky štatistický úrad a rakúska centrálna banka boli informované o rozsiahlych nezrovnalostiach v údajoch oznámených spolkovou krajinou Salzbursko pred tým, než koncom roka 2012 prepukol tzv. finančný škandál. 136.V dôsledku toho údaje, ktoré Rakúsko zaslalo Eurostatu v súvislosti s oznámením na účely postupu pri nadmernom deficite v roku 201, neboli úplné, a to v tom zmysle, že neboli vykázané významné sumy záväzkov, čo viedlo k revízii vykázaného verejného maastrichtského dlhu za rok 2012 v rámci oznámenia na účely postupu pri nadmernom deficite v apríli 2014, a to o 1 192 mil. EUR, čo zodpovedá 0,4 % HDP. 137.Komisia na základe zistení tejto správy a v súvislosti s postupom orgánov členského štátu v období od 13. decembra 2011 do začatia vyšetrovania 3. mája 2016 rozhodla o prijatí odporúčania Rade na uloženie pokuty Rakúskej republike, ako je to uvedené v nariadení (EÚ) č. 1173/2011.



Poznámky na konci textu